बोले- एक साल से जीना मुश्किल किया; बेटी की तस्वीर को वायरल किया गया
Mamata Banerjee Vs The Kashmir Files Remark - Vivek Agnihotri Sends Legal Notice To West Bengal CM, विवेक अग्निहोत्री ने पश्चिम बंगाली की मुख्यमंत्री ममता बनर्जी को लीगल नोटिस भेजा है। विवेक का कहना है कि ममता ने उनकी फिल्म द कश्मीर फाइल्स को प्रोपगेंडा फिल्म बताकर गलत काम काम किया है।
विवेक अग्निहोत्री ने पश्चिम बंगाली की मुख्यमंत्री ममता बनर्जी को लीगल नोटिस भेजा है। विवेक का कहना है कि ममता ने उनकी फिल्म द कश्मीर फाइल्स को प्रोपेगेंडा फिल्म बताकर गलत काम काम किया है। उन्होंने कहा कि ममता ये साबित करें कि उनकी फिल्म में क्या प्रोपेगेंडा दिखाया गया है।
विवेक ने कहा कि वो बंगाल जेनोसाइड पर भी एक फिल्म बना रहे हैं, जो शायद ममता को पसंद नहीं आया है। विवेक ने कहा कि पिछले एक साल से उनका जीना मुश्किल हो गया है। यहां तक कि उनकी बेटी की तस्वीरों को भी वायरल किया गया, जो कि एक शर्मनाक कृत्य है।
बीजेपी ऐसे लोगों को फंडिंग करती है- ममता
दरअसल मामला द केरल स्टोरी की रिलीज के साथ शुरू हुआ है। ममता बनर्जी ने फिल्म को बंगाल में बैन करते हुए कहा कि पहले कश्मीर और केरल के बाद अब बंगाल को निशाना बनाया गया है। उन्होंने कहा कि बीजेपी ऐसे लोगों को फंडिंग करती है। ममता ने कहा कि उन्हें पता चला है कि बंगाल फाइल्स बनाने की भी तैयारी की जा रही है।
इसी के जवाब में विवेक अग्निहोत्री ने द कश्मीर फाइल्स की पूरी टीम की तरफ से ममता को एक लीगल नोटिस भेजा है। विवेक ने कहा कि वो इस मामले में जवाब में चाहते हैं कि आखिर ममता ने किस सोच के साथ उनकी फिल्म को प्रोपेगेंडा फिल्म बताया है।
नकली धर्मनिरपेक्ष लोगों के बीच लोकप्रियता के लिए ममता ने ये बयान दिया- विवेक
विवेक ने आगे कहा, 'देश में कुछ नकली धर्मनिरपेक्ष लोगों के बीच सस्ती लोकप्रियता हासिल करने के लिए ममता ऐसे हथकंडे अपना रही हैं। वो चाहती हैं कि मैं बंगाल नरसंहार पर अपनी फिल्म न बनाऊं। मैंने उन्हें नोटिस भेजा है और उनसे पूछा है कि वो फिल्म में ऐसा क्या है जो उन्हें झूठ लगता है। ममता जी ने जो बयान दिया है वो सरासर गलत है, समाज में इतने ऊंचे पद पर बैठे शख्स से इस तरह के स्टेटमेंट की उम्मीद नहीं की जा सकती।'
'एक साल से मेरा जीना मुश्किल हुआ, बेटी की तस्वीर को वायरल किया'
विवेक ने आगे कहा, 'पिछले एक साल से मेरा जीना मुश्किल कर दिया गया है। मुख्यमंत्री से लेकर मंत्री और बड़े-बड़े पत्रकारों तक कोई भी आता है और द कश्मीर फाइल्स को प्रोपेगेंडा बता कर चला जाता है। अब बहुत हो गया है। अब ऐसे लोगों से कहूंगा कि वो आएं और बताएं कि फिल्म में कौन सा सीन, कौन सा फैक्‍ट ऐसा है, जो प्रोपेगेंडा है।
कुछ फर्जी फैक्ट्स चेकर्स ने मेरी बेटी की तस्वीर को सर्कुलेट किया। उन्होंने उसके इंस्टाग्राम पर जाकर तस्वीर उठाकर सोशल मीडिया पर शेयर किया। ये एक शर्मनाक कृत्य है। मैंने ये बात लिखी थी स्वर्ग बनाने के लिए आपको नर्क से गुजरना पड़ता है। इसके बाद भी मैं चुप रहा लेकिन इन लोगों ने एक फिल्म मेकर का जीना दूभर कर दिया है। अब मैं शांत नहीं रहूंगा। मैं इन लोगों के खिलाफ एक्शन लूंगा ताकि आगे से ये लोग किसी क्रिएटिव फिल्ममेकर की आवाज को न दबा सकें।'
पठान की रिलीज के वक्त बेटी का फोटो वायरल हुआ था
दरअसल पठान की रिलीज के वक्त विवेक अग्निहोत्री ने फिल्म का काफी विरोध किया था। उन्होंने बेशरम रंग गाने में दीपिका के बिकिनी सीन को अश्लील बताया था। इसी के जवाब में सोशल मीडिया पर कुछ लोगों ने उनकी बेटी मल्लिका की बिकिनी वाली तस्वीर को शेयर कर दिया था। मल्लिका उस तस्वीर में नारंगी बिकिनी में दिखाई दे रही थीं।